作者:高適
標題:同薛司直諸公秋霽曲江俯見南山作
內容:南山鬱初霽，曲江湛不流。若臨瑤池前，想望昆侖丘。回首見黛色，眇然波上秋。深沉俯崢嶸，清淺延阻修。連潭萬木影，插岸千巖幽。杳靄信難測，淵淪無暗投。片雲對漁父，獨鳥隨虛舟。我心寄青霞，世事慚白鷗。得意在乘興，忘懷非外求。良辰自多暇，欣與數子遊。